АААК ахабарргарта портал Чанба Самсон йыхьыз зхъу Апсны акъральыгIва театр апны «Сариа» спектакль апресса анхагIвчва рыхъаз йангIадырбуз йхъырхыз асуратква гIатанацIитI.
Атеатр гIарбартаква рпны йапхъахауата йдыргылтI Апсны апны зыхьыз ауагIа йгIарылахаз апхIвыс – совет заман агIан йкъральыгIва уыснкъвгагIв дууыз ЛакIоба Нестор йхъапщыла – йгIалыквчважвауа спектакль. Апсны адрама театр апны «Сариа» лыргылтI арежиссер Аргвын Мадина.
ЛакIоба Сариа зымгIвагьи рыцIа дызлардыруа «ауагIа драгъата» зхьырцIаз лхъацIа йычвгьа лхIварныс дъазадырцалуаз НКВД (АуацIа уысквала АуагIа ркомиссариат – СССР акъральыгIва хъахчара зыхъвдаквыз аквта къральыгIва уысхарта – аредакция ррытаразга) атутанакътара апны багъьарата йгIалырбаз акIвпI. ЛакIоба Нестор данырщы амщтахь йзаъачва ркIуа йалагатI, ЛакIоба Сариа асквш 1937 август а 17 атшын дыркIытI. Йызбаз йшырхIвахуазла, Сариа хъацIара лылата гIвысквша руацIа йылхътырхуаз лчхIан сквш 35 дыртата Грузия атутанакътара ачымазагIвтара апны дпсытI. ДъацIарцIаз заджвгьи йгьидырам.